মেসির পায়ের জাদুতে কোপার ফাইনালে আর্জেন্তিনা। আয়োজক দেশ আমেরিকাকে ৪-০ গোলে হারিয়ে শতবর্ষের কোপার চ্যাম্পিয়ন হওয়ার সম্ভাবনা আরও জোরাল করলেন মেসিরা। ফাইনালে আর্জেন্তিনার সম্ভাব্য প্রতিপক্ষ কলম্বিয়া অথবা চিলে। ক্লিনসম্যানের আমেরিকার বিরুদ্ধে গোলের জন্য অবশ্য বেশিক্ষণ অপেক্ষা করতে হয়নি আর্জেন্তিনাকে। সৌজন্যে সেই মেসি। ম্যাচের চার মিনিটেই লাভেজির জন্য বক্সের মধ্যে যেখানে বলটা রাখেন মেসি, সেখান থেকে গোল না করাটাই অস্বাভাবিক।
 
দেখুন মেসির সেই স্বপ্নের পাস


 
এরপরে ৩২ মিনিটে ফের বাঁ পায়ের ম্যাজিক। তাঁকে ট্যাকেল করাতেই ফ্রিকিক পায় আর্জেন্তিনা। মার্কিন গোলকিপারের নাগাল এড়িয়ে তাঁর বাঁদিক দিয়ে বল জালে জড়িয়ে দেন ফুটবলের রাজপুত্র। এই গোলটি নিঃসন্দেহে ফুটবলপ্রেমীদের মনে দীর্ঘদিন গেঁথে থাকবে। এই গোলটির সঙ্গেই বাতিস্তুতাকে টপকে আর্জেন্তিনার সর্বকালের সর্বোচ্চ গোলদাতা হলেন লিওনেল মেসি। আর্জেন্তিনার হয়ে ৫৪ গোল করেছিলেন বাতিস্তুতা। আজ আমেরিকার বিরুদ্ধে আর্জেন্তিনার হয়ে নিজের ৫৫তম গোলটি করলেন এলএম টেন।

আমেরিকার বিরুদ্ধে গোলের পরে মেসি। ছবি- এএফপি।
দ্বিতীয়ার্ধের শুরুতেই তিন গোলে এগিয়ে যায় নীল-সাদা ব্রিগেড। আর্জেন্তিনার হয়ে ব্যবধান বাড়ান ইগুয়াইন। ৮৬ মিনিটে ফের গোল করে খেলার ফল ৪-০ করেন ইগুয়াইন। আর্জেন্তিনা ফাইনালে ওঠায় গতবারের কোপা না জেতার জেতার আক্ষেপ মেটানোর সুযোগ মেসির সামনে। গতবার চিলের কাছে হেরে কোপা হাতছাড়া হয়েছিল মেসিদের। এবারে ফের চিলের সামনে পড়ার সম্ভাবনা রয়েছে। কোপা যত এগোচ্ছে আর্জেন্তিনা যেন আরও ভাল ছন্দ খুঁজে পাচ্ছে। ফাইনালেও মেসি ম্যাজিক দেখার অপেক্ষায় কলকাতা-সহ গোটা বিশ্বের ফুটবল প্রেমীরা।
দেখুন মেসির স্বপ্নের ফ্রিকিক